b'\n_START_ARTICLE_\nG\xc3\xb6tz von K\xc3\xb6nig\n_START_SECTION_\nVojna karijera\n_START_PARAGRAPH_\nG\xc3\xb6tz von K\xc3\xb6nig je ro\xc4\x91en 13. rujna 1849. u Vienenburgu. Sin je Friedricha i Pauline K\xc3\xb6nig ro\xc4\x91. Bornemann. Nakon srednjo\xc5\xa1kolskog obrazovanja u Wernigerodeu i Celleu u travnju 1864. kao kadet stupa u hannoversku vojsku. U lipnju 1866. raspore\xc4\x91en je u 5. hannoversku pukovniju u sastavu koje sudjeluje u Austrijsko-pruskom ratu na strani Austrije kojoj je Kraljevstvo Hannover bilo saveznik. Tijekom Bitke kod Langensalze je zarobljen, te je ostatak rata proveo u pruskom zarobljeni\xc5\xa1tvu. Nakon rata slu\xc5\xbei u braunschweigskoj husarskoj pukovniji u sklopu koje sudjeluje u Prusko-francuskom ratu. U tom ratu istakao se kod zauzimanja Saargem\xc3\xbcnda za \xc5\xa1to je odlikovan \xc5\xbdeljeznim kri\xc5\xbeem. Nakon toga sudjeluje u bitkama kod Spicherna, Gravelottea, Orleansa i Le Mansa. Po zavr\xc5\xa1etku rata stupa u prusku vojsku slu\xc5\xbee\xc4\x87i u husarskoj pukovniji "von Zieten". U studenom 1873. promaknut je u \xc4\x8din poru\xc4\x8dnika, nakon \xc4\x8dega od svibnja 1876. kao pobo\xc4\x8dnik slu\xc5\xbei u 7. konji\xc4\x8dkoj brigadi u Magdeburgu. Istu du\xc5\xbenost pobo\xc4\x8dnika obna\xc5\xa1a od velja\xc4\x8de 1879. u 3. gardijskoj konji\xc4\x8dkoj brigadi u Berlinu. Te iste godine, u lipnju, unaprije\xc4\x91en je u \xc4\x8din konji\xc4\x8dkog satnika. Istodobno sa tim promaknu\xc4\x87em raspore\xc4\x91en je u 1. gardijsku ulansku pukovniju u Potsdamu._NEWLINE_Od prosinca 1886. slu\xc5\xbei u 2. gardijskoj ulanskoj pukovniji u Berlinu, a istodobno obna\xc5\xa1a i du\xc5\xbenost sto\xc5\xbeernog \xc4\x8dasnika u sto\xc5\xbeeru IX. korpusa. Godinu dana poslije, u prosincu 1887., promaknut je u \xc4\x8din bojnika, te premje\xc5\xa1ten na slu\xc5\xbebu u sto\xc5\xbeer 2. \xc5\xa1leske dragunske pukovnije "K\xc3\xb6nig Friedrich III". U travnju 1893. imenovan je, najprije privremenim, a od svibnja i stalnim zapovjednikom Rajnske ulanske pukovnije "Grossherzog Friedrich von Baden" smje\xc5\xa1tene u Saarbr\xc3\xbcckenu. Neposredno prije tih imenovanja, u o\xc5\xbeujku 1893., unaprije\xc4\x91en je u \xc4\x8din potpukovnika. Novo promaknu\xc4\x87e uslijedilo je u travnju 1896. kada je promaknut u \xc4\x8din pukovnika. U lipnju 1897. postaje zapovjednikom 22. konji\xc4\x8dke brigade u Kasselu, nakon \xc4\x8dega je u svibnju 1899. unaprije\xc4\x91en je u \xc4\x8din general bojnika. U o\xc5\xbeujku 1902. imenovan je najprije privremenim, a od idu\xc4\x87eg mjeseca i stalnim glavnim inspektorom 4. konji\xc4\x8dke inspekcije u Saarbr\xc3\xbcckenu. Istodobno je promaknut u \xc4\x8din general poru\xc4\x8dnika. Du\xc5\xbenost glavnog inspektora obna\xc5\xa1a idu\xc4\x87e tri godine, do svibnja 1905., kada je umirovljen. U mirovini se bavi znanstvenim radom, te je autor vi\xc5\xa1e radova o uporabi konjice.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata K\xc3\xb6nig je reaktiviran, te je imenovan zapovjednikom 3. landverske divizije u Posenu. Navedena divizija nalazila se na Isto\xc4\x8dnom boji\xc5\xa1tu u sastavu Landverskog korpusa kojim je zapovijedao Remus von Woyrsch. Sa 3. landverskom divizijom sudjeluje u borbama u Poljskoj nakon \xc4\x8dega po\xc4\x8detkom prosinca 1914. naslje\xc4\x91uje Woyrscha na mjestu zapovjednika Landverskog korpusa. Sa Landverskim korpusom sudjeluje u ljeto 1915. u Ofenzivi Gorlice-Tarnow tijekom koje probija ruske polo\xc5\xbeaje kod Ivangoroda, te prelazi Vislu. Za navedeni uspjeh 23. srpnja 1915. odlikovan je ordenom Pour le M\xc3\xa9rite. U studenom te iste 1915. godine promaknut je u \xc4\x8din generala konjice. _NEWLINE_U rujnu 1916. postaje zapovjednikom I. konji\xc4\x8dkog korpusa zamijeniv\xc5\xa1i na tom mjestu Manfreda von Richthofena. Navedeni korpus dr\xc5\xbeao je polo\xc5\xbeaje kod jezara Naro\xc4\x8d, te je u studenom 1916. reorganizacijom postao LVI. korpus. Po\xc4\x8detkom sije\xc4\x8dnja 1917. korpus se nalazi u sastavu Armijskog odjela D, na dijelu boji\xc5\xa1ta kod Daugavpilsa. Nakon potpisivanja Brest-Litovskog mira korpus je u o\xc5\xbeujku 1918. raspu\xc5\xa1ten, te je K\xc3\xb6nig ponovno umirovljen.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata K\xc3\xb6nig je \xc5\xbeivio na svom posjedu u Woltendorfu. Tu je i preminuo 8. sije\xc4\x8dnja 1934. godine u 85. godini \xc5\xbeivota. Od srpnja 1870. je bio o\xc5\xbeenjen sa Herthom von Cramm sa kojom je imao dva sina, Lea i Krafta, te k\xc4\x87er Anu Paulownu.'